Fra «Skal vi danse» til «Skal vi skades»
Sist ute var Rein Alexander, som trakk seg fra «Skal vi danse» på grunn av utmattelse. 41-åringen husker nesten ingenting fra premieredagen. - Premieredagen, det husker jeg nesten ikke en gang, det var bare et vakum. Det er helt surrealistisk, men ute på dansegulvet der. Du forsvinner bare i tåka, forteller sangeren til i et intervju under «Skal vi danse»-sendingen på TV 2 i kveld.To uker senere trakk Rein Alexander seg fra dansekonkurransen. Den tidligere «Skal vi danse» -deltakeren fryktet for egen helse. - Jeg har gått på en smell. Jeg hadde ikke den kapasiteten jeg trodde jeg hadde. Det er veldig mye som skjer i livet mitt, og nå ble det for mye. Jeg ante ikke at det var så hardt og komplisert å danse, sier han. Før han var det Tom Nordlie som trakk seg på grunn av helsemessige årsaker. Også Jarl Golis dansepartner Olga Divakova måtte trekke seg på grunn av kneskadene hun ble påført da hun falt på vei til bussen. Kort oppsummert har det vært en tøff sesong for årets «Skal vi danse»-deltakere.Kim Daniel Sannes fikk brist i kragebeinet da han kjørte på moped og kolliderte med taxi. Nå har han tatt pause fra «Hotel Cæsar» fordi påkjenningen med «Skal vi danse» i tillegg ble for stor. - Det er mye hardere enn du skulle tro. Jeg er blitt permittert fra Hotel Cæsar nå, for det blir mye for en person. Psyken klarer ikke å drive med både replikker og dansetrinn. Jeg tok meg rett og slett vann over hodet, sier Sannes til VG. Eli Hagen måtte til legevakten da hun snublet i fortauskanten. Den tidligere Frp-politikeren fikk blåveis og måtte sy flere sting som følge av skadene. I forrige uke fikk hun brist på ribbeinet. - «Skal vi danse» er en risikosport. Under trening med dansepartneren min klarte jeg å falle så det ble brudd på ribbeinet. Jeg måtte til legen, men det er ikke så mye å gjøre med det. Det går greit å danse, det gjør bare veldig vondt når jeg hoster, nyser eller ler høyt, forteller Hagen.Den profilerte politikeren synes konkurransen er tøffere enn hun hadde trodd. - Noen ganger tenker jeg «Hva i all verden er det du har meldt deg på». Konkurransen er veldig beinhard. Du trener hver eneste dag, og slites sakte men sikkert ut. Da hjelper det ikke at dommerne er krasse i sine tilbakemeldinger. Forrige uke brøt Eli sammen etter å ha fått dårlige tilbakemeldinger fra dommerne. - Jeg gikk helt i kjelleren, og snakket ikke med noen. Jeg tror jeg gråt litt også. Det er jo utfordrende å være med på dette her. Unn Grethe Berge, presseansvarlig for «Skal vi danse» i TV 2 er enig i at det har vært en krevende sesong for årets «Skal vi danse»-deltakere. Berge forteller at de stadig er i dialog internt om hvordan de kan ivareta deltakernes helse best mulig. - Er det aktuelt å gjøre noen endringer i opplegget med tanke på hvor tøft det er å være med? Har det vært diskutert? - Vi er stadig i dialog internt om hvordan vi kan ivareta deltagerne våre best mulig. Vi har deltageransvarlig som følger opp deltagerne daglig, psykolog til disposisjon, vi har hatt inne både tilgang til massasje og kiropraktor, sier Berge til VG og legger til: - I tillegg er vi veldig klar på overfor deltagerne at de skal ta skader og sykdomstegn alvorlig og heller gå en gang for mye til lege enn for lite. Vi ber deltagerne lytte til legenes råd og det gjør vi i produksjonen også. Vi sørger og for å tilrettelegge for et positivt miljø på Dansecenteret og ellers i produksjonen for det er viktig at deltagerne trives når de trener såpass mye. Resten av intervjuet med Rein Alexander kan du se på «Skal vi danse»-sendingen på TV 2 i kveld.
Det har vært en tøff sesongstart for deltakerne i «Skal vi danse». Til nå har tre måttet trekke seg, mens andre har endt opp på legevakten med skader.